Slaap is een van die hoekstene van jou gesondheid - WelstandWelstand
Tuis / Advies / Slaap is een van die hoekstene van jou gesondheid
As jy die nag sleg geslaap het, is jy sommer die volgende dag moeg en geïrriteerd. Een of twee aande se min slaap sal nie skade aan jou gesondheid aanrig nie, maar die aanhoudende tekort aan slaap kan jou vatbaar maak vir ernstige mediese toestande en kognitiewe disfunksie.
“Slaap is een van die hoekstene van jou gesondheid en is so noodsaaklik vir jou welstand soos kos en water,” sê dr. Irshaad Ebrahim, ʼn neuropsigiater by die Constantia-slaapsentrum by Mediclinic Constantiaberg.
“Gedurende slaap is jou liggaam besig om te herstel.”
As jy nie genoeg slaap kry nie, kan jy die risiko loop om een van die volgende toestande te ontwikkel:
Te min slaap veroorsaak dat jou liggaam minder insulien (ʼn hormoon wat die bloedsuiker reguleer) vrystel. Terselfdertyd skei die liggaam meer streshormone (soos kortisol) vry om jou wakker te hou. Dit maak dit moeiliker vir die insulien om glukose in energie om te sit. Wanneer te veel glukose in jou bloedstroom bly, word die risiko om tipe 2-diabetes te ontwikkel groter.
In ʼn studie wat in die joernaal Sleep verskyn het, het navorsers bevind dat volwassenes wat slegs ses ure per nag slaap meer geneig is tot dehidrasie as dié wat agt ure per nag slaap. Die rede is dat die hormoon vasopressien vinniger en later in die slaapsiklus vrygestel word. As jy te vroeg wakker word, kan jy die tyd mis wanneer meer van hierdie hormoon vrygestel word, wat dan die hidrasievlakke sal versteur.
ʼn Studie in die Journal of Neuroscience dui daarop dat slaapontneming skade aan jou geheue kan aanrig. Navorsers het ontdek dat ʼn nag van sleg slaap die verbinding tussen raklopried- en dopamienontvangers in jou brein kan verminder.
Hierdie vermindering hou verband met toenemende moegheid en slaaploosheid asook die agteruitgang van kognitiewe werking.
Volgens verskeie studies kan slaapverlies ook jou kanse op vetsug vergroot. Die verlies aan slaap veroorsaak dat jy te moeg is om oefening te doen, wat beteken dat jy nie genoeg kalorieë verbrand om ʼn gesonde gewig te handhaaf nie. Te min slaap versteur ook die balans van belangrike hormone wat jou eetlus beheer, wat beteken dat jy meermale honger word.
Jy slaap nie genoeg nie as jy:
ʼn wekker nodig het om jou wakker te maak;
sukkel om soggens uit die bed te kom;
moeg, geïrriteerd en gespanne voel;
sukkel om te konsentreer, of jou geheue is swak;
dikwels voor die TV aan die slaap raak;
wil slaap na ʼn stewige maaltyd of nadat jy bietjie alkohol ingeneem het;
aan die slaap raak binne vyf minute nadat jy in die bed geklim het;
slaperig voel wanneer jy bestuur;
dikwels smiddae ʼn bietjie wil dut;
naweke laat slaap; en
Dr. Ebrahim se wenke om makliker te slaap:
Hou die slaapkamer stil, met goeie ventilasie, en gebruik verkieslik gordyne wat die vertrek donker maak.
Probeer om saans dieselfde tyd bed toe te gaan en dieselfde tyd soggens op te staan.
Moenie gedurende die dag slaap nie, want dit sal jou normale slaappatroon versteur.
Begin ʼn ontspanningsroetine voor slaaptyd; joga, asemhaling, meditasie, lees en sagte musiek is byvoorbeeld goeie opsies.
Skakel die TV af en bly weg van sosiale media.
Vermy kafeïen voor slaaptyd.
Skeduleer jou oefensessie eerder in die oggend as saans.
As jy ʼn slaapprobleem het, voltooi die vraelys by Perform an online Sleep Assessment.
Bronne en verwysings http://www.sleepclinic.co.za/sleep_disorders/online_questionnaire.htm